

**ΕΡΩΤΗΣΗ**

**ΜΙΧΑΛΗΣ ΚΑΤΡΙΝΗΣ**

**ΠΑΣΟΚ- Κίνημα Αλλαγής**

**Βουλευτής Ηλείας**

**ΕΡΩΤΗΣΗ**

**Προς: Υπουργό Εθνικής Άμυνας, κ. Ν. Δένδια**

**Θέμα: Εθνική υποχρέωση να αντιμετωπιστεί άμεσα το θέμα της συνεχιζόμενης και αυξανόμενης προμήθειας οπλικών συστημάτων από χώρες μέλη της Ε.Ε προς την Τουρκία.**

Σε πρόσφατο δημοσίευμα της Deutche Welle (12.12.2024), αναδεικνύεται το ζήτημα της αύξησης των εξαγωγών όπλων από τη Γερμανία προς την Τουρκία.

Το δημοσίευμα επικαλείται στοιχεία του γερμανικού Υπουργείου Οικονομικών, σύμφωνα με τα οποία, κατά το 2024, οι εξαγωγές εξοπλιστικών συστημάτων από τη Γερμανία προς την Τουρκία σημειώνουν ρεκόρ από το 2006 και ανέρχονται σε 230 εκατομμύρια ευρώ.

Επιπλέον, γίνεται αναφορά και σε εκτίμηση του γερμανικού πρακτορείου ειδήσεων DPA, σύμφωνα με την οποία τα στοιχεία αποτυπώνουν μια σαφή στροφή της Γερμανίας απέναντι στην Άγκυρα. Εσχάτως, πυκνώνουν οι αναφορές για μεταστροφή της γερμανικής στάσης στο θέμα της πώλησης αεροσκαφών Eurofighter στην Τουρκία. Ως γνωστόν, η Γερμανία, ως συμμετέχουσα χώρα στο πρόγραμμα, δε δεχόταν να παράσχει έγκριση, προκειμένου να αποδεσμευθεί το μαχητικό προς την Άγκυρα, η οποία ενδιαφέρεται για την απόκτησή του. Οι λοιπές συμμετέχουσες χώρες είναι το Ηνωμένο Βασίλειο, που πλέον δεν αποτελεί κράτος-μέλος της Ευρωπαϊκής Ένωσης, η Ιταλία και η Ισπανία.

Οι ανωτέρω πληροφορίες εδράζονται σε αδιάσειστα στοιχεία, αλλά και επίσημες δηλώσεις και θα πρέπει κανονικά να προκαλούν ανησυχία στην Ελλάδα. Η κλιμακούμενη ενίσχυση του τουρκικού οπλοστασίου και με οπλικά συστήματα προερχόμενα από τη Γερμανία, απαγορεύει αυστηρά τον εφησυχασμό από την πλευρά του ελληνικού Υπουργείου Εθνικής Άμυνας.

Ταυτόχρονα, οι τελευταίες εξελίξεις στη Συρία ενδυναμώνουν τον γεωπολιτικό ρόλο της Τουρκίας και διευκολύνουν τον αναθεωρητικό της σχεδιασμό στην Ανατολική Μεσόγειο, αλλά και στην ευρύτερη περιοχή, γεγονός που θα αυξήσει την υφιστάμενη γεωπολιτική ένταση και θα οδηγήσει σε νέες οξύνσεις και προβλήματα. Στο πλαίσιο της νέας διαμορφούμενης κατάστασης και σύμφωνα με δημοσιεύματα, επίκειται Έκτακτη Σύνοδος της ΕΕ, αποκλειστικά για την ευρωπαϊκή Άμυνα, η οποία θα διεξαχθεί στις 3 Φεβρουαρίου 2025.

**Δεδομένου ότι** η ενίσχυση αυτή, από τη Γερμανία προς την Τουρκία, βαίνει διαρκώς αυξανόμενη, επηρεάζοντας την ισορροπία δυνάμεων στην περιοχή, με ενδεικτική περίπτωση αυτή των υπερσύγχρονων γερμανικών υποβρυχίων 214, που ναυπηγούνται και παραδίδονται με ταχύτατους ρυθμούς, εξοπλισμένα με τορπίλες βαρέως τύπου, σε αντίθεση με τα αντίστοιχα ελληνικά κλάσης «Παπανικολής» των οποίων οι τορπίλες καθυστερούν.

**Δεδομένου ότι** η Τουρκία διαθέτει, επιπρόσθετα, μια εξαιρετικά αναπτυγμένη πολεμική τεχνολογία και βιομηχανία.

**Δεδομένου ότι** η Γερμανία, ως κράτος-μέλος της Ευρωπαϊκής Ένωσης, προμηθεύει με όπλα ένα τρίτο κράτος, το οποίο δύναται ανά πάσα στιγμή να τα στρέψει απέναντι σε δύο άλλα κράτη-μέλη της Ε.Ε, της Ελληνικής και της Κυπριακής Δημοκρατίας, γεγονός, που αφορά στην ασφάλεια των ευρωπαίων πολιτών, αλλά και τη διεθνή ειρήνη.

**Δεδομένου ότι** η Τουρκία κατέχει παρανόμως για 50 έτη, περιφρονώντας το διεθνές δίκαιο, έδαφος κράτους-μέλους της Ευρωπαϊκής Ένωσης.

**ΕΡΩΤΑΤΑΙ Ο κ. ΥΠΟΥΡΓΟΣ:**

1. Παρακολουθούνται και καταγράφονται οι εξαγωγές όπλων από τη Γερμανία προς την Τουρκία, ώστε να γνωρίζουμε ακριβώς τις δυνατότητες που αποκτά η γειτονική χώρα;
2. Ποιες πρωτοβουλίες έχει αναλάβει η ελληνική κυβέρνηση και ποιες πιέσεις έχει ασκήσει στην Γερμανία για αυτοσυγκράτηση των εξαγωγών πολεμικού υλικού προς ένα κράτος μη μέλος της Ε.Ε, που απειλεί με casus belli ένα κράτος- μέλος της Ευρωπαϊκής Ένωσης σε περίπτωση που αυτό ασκήσει τα κυριαρχικά δικαιώματά του, όπως αυτά καθορίζονται από το διεθνές δίκαιο;
3. Τέθηκε, από πλευράς της ελληνικής κυβέρνησης, το θέμα της παροχής στρατηγικής αξίας όπλων στην Τουρκία ενώπιον των θεσμικών οργάνων της Ευρωπαϊκής Ένωσης, όχι μόνο για τη Γερμανία, αλλά και για άλλα κράτη-μέλη; Αν ναι ποια τα αποτελέσματα των ενεργειών; Αν ποτέ δεν τέθηκε το όλο θέμα, για ποιο λόγο δεν το πράξατε ως τώρα;
4. Η ελληνική κυβέρνηση προτίθεται να θέσει το όλο ζήτημα άμεσα και ιδιαίτερα στο πλαίσιο της συζήτησης για την ευρωπαϊκή άμυνα στην Έκτακτη Σύνοδο της ΕΕ, στις 3 Φεβρουαρίου 2025;

**Ο Ερωτών Βουλευτής**

**Κατρίνης Μιχάλης**